## Pravilnik o izmjenama Pravilnika o EU homologaciji i pojedinačnom odobravanju motornih vozila (izdanje 00)

### NN 74/2011 (1.7.2011.), Pravilnik o izmjenama Pravilnika o EU homologaciji i pojedinačnom odobravanju motornih vozila (izdanje 00)

DRŽAVNI ZAVOD ZA MJERITELJSTVO

1579

Na temelju članka 275. stavak 3. Zakona o sigurnosti prometa na cestama (»Narodne novine« broj 67/08) ravnatelj Državnog zavoda za mjeriteljstvo donosi

PRAVILNIK

O IZMJENAMA PRAVILNIKA O EU HOMOLOGACIJI I POJEDINAČNOM ODOBRAVANJU MOTORNIH VOZILA
(IZDANJE 00)([[1]](#footnote-29081-1))

Članak 1.

U Pravilniku o EU homologaciji i pojedinačnom odobravanju motornih vozila (izdanje 00) (»Narodne novine« br. 9/10, 56/11) Prilozi V., X., XV. i XVI. zamjenjuju se novim Prilozima V., X., XV. i XVI. koji su sastavni dio ovoga Pravilnika.

Članak 2.

U Prilogu IV. u tablici I. dijela »Popis propisa za EU homologaciju vozila proizvedenih u neograničenim serijama« i Prilogu XI. u tablicama u Dodatku 2. »Oklopljena vozila« i Dodatku 4. »Ostala vozila za posebne namjene (uključujući kamp–prikolice)« tekst retka 43. zamjenjuje se novim tekstom koji glasi:

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 43. | Zaštita od prskanja ispod kotača | TPV 143 | Direktiva 91/226/EEZ |  |  |  | x | x | x | x | x | x | x |

Članak 3.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-02/11-02/13
Urbroj: 558-04-02-02/1-11-7
Zagreb, 24. lipnja 2011.

Ravnatelj
dr. sc. Krešimir Buntak, v. r.

PRILOG V.

POSTUPCI ZA HOMOLOGACIJU VOZILA

0. Ciljevi i područje primjene

0.1 Ovim se Prilogom propisuju postupci provođenja homologacije vozila u skladu s odredbama članka 10. ovoga Pravilnika.

0.2 Prilog sadrži i:

(a) popis međunarodnih norma koje su od značaja za prijavljivanje tehničkih službi u skladu s člankom 37. ovoga Pravilnika.

(b) opis postupka koji treba slijediti kod ocjene osposobljenosti tehničkih službi u skladu s člankom 38. ovoga Pravilnika.

(c) opće zahtjeve za izvještaje o ispitivanju koje sastavljaju tehničke službe.

1. Postupak homologacije

Kada se podnosi zahtjev za homologaciju vozila tijelo za homologaciju mora:

(a) provjeriti da li se svi certifikati o homologaciji izdani prema propisima koji se primjenjuju za homologaciju odnose na određeni tip vozila i da li odgovaraju propisanim zahtjevima;

(b) na podlozi dostavljene dokumentacije, provjeriti jesu li obilježja vozila s podacima iz I. dijela opisnog dokumenta vozila navedena u opisnoj dokumentaciji i/ili certifikatima o homologaciji prema odgovarajućim propisima;

(c) kad neki podatak iz I. dijela opisnog dokumenta nije uključen u opisnoj dokumentaciji nekih od propisa, potvrditi je li odgovarajući dio ili značajka usklađena s podacima iz opisne mape vozila;

(d) na izabranom uzorku vozila tipa za koji je zatražena homologacija, provesti ili organizirati provođenje pregleda dijelova ili sustava radi provjere je li vozilo (jesu li vozila) izrađeno (izrađena) u skladu s odgovarajućim podacima koji se nalaze u vjerodostojnoj opisnoj dokumentaciji za svaki od odgovarajućih certifikata o EU homologaciji;

(e) provesti ili organizirati provođenje odgovarajuće provjere ugradbe zasebnih tehničkih jedinica, kad je to potrebno;

(f) provesti ili organizirati provođenje potrebnih provjera prisutnosti uređaja predviđenih u bilješkama (1) i (2) I. dijela Priloga IV., kad je to potrebno;

(g) provesti ili organizirati provođenje potrebnih provjera kako bi se osiguralo da su ispunjeni zahtjevi koji su predviđeni u bilješci (5) I. dijela Priloga IV.

2. Kombinacije tehničkih specifikacija

Broj vozila koja treba dostaviti mora biti dovoljan da omogući odgovarajuću provjeru različitih kombinacija za homologaciju, u skladu sa sljedećim kriterijima:

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| Tehničke specifikacije | Kategorija vozila | | | | | | | | | |
| M1 | M2 | M3 | N1 | N2 | N3 | O1 | O2 | O3 | O4 |
| Motor | x | x | x | x | x | x | - | - | - | - |
| Mjenjač | x | x | x | x | x | x | - | - | - | - |
| Broj osovina | - | x | x | x | x | x | x | x | x | x |
| Pogonske osovine (broj, položaj, međusobna povezanost) | x | x | x | x | x | x | - | - | - | - |
| Upravljane osovine (broj, položaj) | x | x | x | x | x | x | x | x | x | x |
| Oblik nadogradnje | x | x | x | x | x | x | x | x | x | x |
| Broj vrata | x | x | x | x | x | x | x | x | x | x |
| Strana vožnje | x | x | x | x | x | x | - | - | - | - |
| Broj sjedala | x | x | x | x | x | x | - | - | - | - |
| Razina opremljenosti | x | x | x | x | x | x | - | - | - | - |

3. Posebne odredbe

Kad ne postoje certifikati o homologaciji za neki od odgovarajućih propisa, tijelo za homologaciju mora:

(a) organizirati potrebna ispitivanja i provjere koje se zahtijevaju u svakom od odgovarajućih propisa;

(b) provjeriti je li vozilo sukladno s pojedinačnim podacima u opisnoj mapi vozila i zadovoljava li tehničke zahtjeve svakog od odgovarajućih propisa;

(c) provesti ili organizirati provođenje odgovarajućih provjera ugradbe zasebnih tehničkih jedinica, kad je to potrebno;

(d) provesti ili organizirati provođenje potrebnih provjera prisutnosti uređaja predviđenih u bilješkama (1) i (2) I. dijela Priloga IV., kad je to potrebno;

(e) provesti ili organizirati provođenje potrebnih provjera kako bi se osiguralo da su ispunjeni zahtjevi koji su predviđeni u bilješci (5) I. dijela Priloga IV.

DODATAK 1.

Norme koje moraju zadovoljavati subjekti iz članka 37. ovoga Pravilnika

1. Aktivnosti koje se odnose na homologaciju tipa, a koje se moraju provesti u skladu s propisima iz popisa u Prilogu IV.:

1.1. Kategorija A (ispitivanja provedena na vlastitoj opremi):

EN ISO/IEC 17025:2005 o općim zahtjevima za osposobljenost ispitnih i umjernih laboratorija.

Tehnička služba ovlaštena i imenovana za aktivnosti kategorije A može provoditi ili nadzirati ispitivanja u skladu s propisima za koja je ovlaštena i imenovana, na opremi proizvođača ili treće strane.

1.2. Kategorija B (nadziranje ispitivanja koja se provode na opremi proizvođača ili treće strane:

EN ISO/IEC 17020:2004 o općim zahtjevima za djelovanje različitih tipova tijela koja provode preglede.

Prije provođenja ispitivanja ili nadzora nad ispitivanjima na opremi proizvođača ili treće strane, tehnička služba mora provjeriti da ta ispitna oprema i mjerni uređaji zadovoljavaju odgovarajuće zahtjeve norme iz točke 1.1.

2. Aktivnosti koje se odnose na sukladnost proizvodnje:

2.1. Kategorija C (postupak za prvu ocjenu i nadzorne preglede proizvođačevoga sustava upravljanja kvalitetom)

EN ISO/IEC 17021:2006 o zahtjevima za tijela koja provode ocjenjivanje i certifikaciju sustava upravljanja.

2.2. Kategorija D (pregled ili ispitivanje uzoraka proizvoda ili njihov nadzor)

EN ISO/IEC 17020:2004 o općim zahtjevima za djelovanje različitih tipova tijela koja provode pregled.

DODATAK 2.

Postupak za ocjenjivanje tehničkih služba

1. Svrha ovoga Dodatka

1.1. Ovaj Dodatak propisuje uvjete u skladu s kojima nadležno tijelo iz članka 38. ovoga Pravilnika mora provoditi ocjenu tehničkih služba.

1.2. Ti se zahtjevi uz nužne promjene moraju primjenjivati na sve tehničke službe, bez obzira na njihov pravni status (neovisna organizacija, proizvođač ili tijelo za homologaciju koje djeluje kao tehnička služba).

2. Načela ocjenjivanja

Ocjenjivanje se mora temeljiti na više načela:

– neovisnost, koja je osnova za nepristranosti i objektivnosti zaključaka,

– pristup koji se temelji na dokazima i tako jamči pouzdane i ponovljive zaključke.

Neovisni ocjenitelji moraju pokazati pouzdanost i principijelnost te moraju poštivati povjerljivost i tajnost.

Oni moraju izvještavati istinito i točno o nalazima i zaključcima.

3. Zahtjevi osposobljenosti neovisnih ocjenitelja

3.1. Ocjenjivanja mogu provoditi samo neovisni ocjenitelji koji posjeduju tehničko i pravno znanje potrebno za takvu svrhu.

3.2. Neovisni ocjenitelji moraju biti obučeni posebno za aktivnosti ocjenjivanja. Osim toga, oni moraju posebno poznavati tehničko područje u kojem tehnička služba provodi svoje aktivnosti.

3.3. Bez obzira na odredbe u točkama 3.1. i 3.2. ovoga Dodatka, ocjenu iz članka 38. ovoga Pravilnika moraju provoditi ocjenitelji koji su neovisni o aktivnostima za koje se ocjena provodi.

4. Zahtjev za ovlašćivanje i imenovanje

4.1. Pravovaljano ovlašteni predstavnik tehničke službe koja podnosi zahtjev, mora podnijeti službeni zahtjev mjerodavnom tijelu koji sadrži sljedeće podatke:

(a) podatke općeg karaktera o tehničkoj službi, uključujući gospodarski subjekt, ime, adresu, pravni status i ljuske i tehničke resurse;

(b) detaljan opis koji sadrži životopise osoblja zaduženoga za ispitivanje i osoblja uprave s dokazom stručne i profesionalne osposobljenosti;

(c) osim naprijed navedenoga, tehničke službe koje upotrebljavaju virtualne ispitne metode trebaju osigurati dokaz o svojoj osposobljenosti da rade u računalom potpomognutom okruženju

(d) opće podatke o tehničkoj službi, npr. njezine djelatnosti, njezin položaj u većem gospodarskom subjektu, ako postoji, i adrese svih njezinih fizičkih lokacija koje su obuhvaćene ovlašćivanjem i imenovanjem;

(e) suglasnost, da će ispunjavati zahtjeve za ovlašćivanje i imenovanje i druge obveze kako su za tehnička službu određene u odgovarajućim propisima;

(f) opis usluga za ocjenu sukladnosti koje tehnička služba provodi u okviru odgovarajućih propisa i propisa za koje je tehnička služba zatražila ovlašćivanje i imenovanje, uključujući po potrebi ograničenja mogućnosti;

(e) primjerak (presliku) priručnika o kvaliteti tehničke službe.

4.2. Mjerodavno tijelo mora proučiti podatke koje mu je dostavila tehnička služba s obzirom na njihovu prikladnost.

5. Pregled resursa

Mjerodavno tijelo mora analizirati svoju sposobnost za provođenje ocjene tehničke službe, posebno u smislu svoje vlastite politike, osposobljenosti i raspoloživosti odgovarajućih ocjenitelja i stručnjaka specijalista.

6. Ugovaranje ocjenjivanja

6.1. Mjerodavno tijelo može za dijelove ocjene sklopiti ugovor s drugim mjerodavnim tijelom za ovlašćivanje i imenovanje ili zatražiti pomoć od tehničkih stručnjaka specijalista drugih mjerodavnih tijela. Tehnička služba koja je podnijela zahtjev mora dati suglasnost za sklapanje takvih ugovora i stručnjake specijaliste.

6.2. Mjerodavno tijelo mora uzeti u obzir potvrde o akreditaciji s odgovarajućim područjem radi provođenja cjelovite ocjene tehničke službe.

7. Priprema za ocjenjivanje

7.1. Mjerodavno tijelo mora službeno odrediti ocjeniteljski tim. Prethodno mora utvrditi da odgovara stručno znanje potrebno u svakoj ocjeni. Posebno, ocjeniteljski tim kao cjelina mora imati:

(a) odgovarajuće znanje iz posebnoga područja za koje je zatraženo ovlaštenje i imenovanje, i

(b) dostatno razumijevanje za pouzdanu ocjenu osposobljenosti tehničke službe za djelovanje u njezinom području ovlašćivanja i imenovanja.

7.2. Mjerodavno tijelo mora jasno odrediti zadatak ocjeniteljskoga tima. Zadatak ocjeniteljskoga tima je pregledati dokumente preuzete od tehničke službe koja je podnijela zahtjev i na licu mjesta provesti ocjenjivanje.

7.3. Mjerodavno tijelo mora zajedno s tehničkom službom i određenim ocjeniteljskim timom dogovoriti datum i program ocjene. Međutim, mjerodavno tijelo je odgovorno da poštuje datum koji je u skladu s planiranim nadzorom i ponovnom ocjenom.

7.4. Mjerodavno tijelo mora osigurati da ocjeniteljski tim raspolaže s odgovarajućim dokumentima s kriterijima, dokumentacijom o prijašnjim ocjenama i odgovarajućim dokumentima i spisima tehničke službe.

8. Ocjena na licu mjesta

Ocjeniteljski tim mora provesti ocjenjivanje tehničke službe u prostorijama tehničke službe u kojima se obavlja jedna ili više glavnih aktivnosti i, kad je bitno, mora izvršiti preglede na drugim odabranim mjestima djelovanja tehničke službe.

9. Analiza rezultata i izvještaj o ocjeni

9.1. Ocjeniteljski tim mora analizirati sve podatke i dokaze sakupljene tijekom pregleda dokumenata i zapisa tijekom ocjene na licu mjesta provesti. Ta analiza mora biti dostatna da omogući ocjeniteljskom timu određivanje stupnja osposobljenosti i sukladnosti tehničke službe u odnosu na zahtjeve za ovlaštenje i imenovanje.

9.2. Postupci mjerodavnoga tijela pri izradi izvještaja moraju osigurati da su ispunjeni sljedeći zahtjevi.

9.2.1. Prije napuštanja mjesta, ocjeniteljski tim mora održati sastanak s tehničkom službom. Na tom sastanku, ocjeniteljski tim mora podnijeti pismeni ili usmeni izvještaj o rezultatima svoje analize. Tehničkoj službi mora se omogućiti da postavlja pitanje u svezi rezultata, uključujući tu, po potrebi, nesukladnosti i na čemu se one temelje.

9.2.2. Pismeni izvještaj o rezultatima ocjene mora se odmah staviti na uvid tehničkoj službi. Taj izvještaj o rezultatima ocjene mora sadržavati zapažanja o osposobljenosti i sukladnosti i mora navoditi nesukladnosti, ako ih ima, koje treba otkloniti kako bi se zadovoljili svi zahtjevi za ovlaštenje i imenovanje.

9.2.3. Od tehničke službe mora se zatražiti da se očituje na izvještaj o ocjeni i da opiše popravne radnje koje je poduzela ili namjerava poduzeti u točno određenom roku kako bi se otklonile sve uočene nesukladnosti.

9.3. Mjerodavno tijelo mora analizirati odgovore tehničke služe o načinu otklanjanja nesukladnosti radi provjere da li se popravne radnje čine dostatnim i učinkovitim. Ako se smatra da odgovori tehničke službe ne izgledaju dostatnim, moraju se zatražiti dodatna podaci. Osim toga, mogu se zahtijevati dokazi o učinkovitosti primjene poduzetih poravnih radnja, ili se može provesti dodatna ocjena radi provjere učinkovitosti primjene popravnih radnja.

9.4. Izvještaj o ocjeni mora uključivati najmanje sljedeće elemente:

a) jednoznačnu identifikaciju tehničke službe;

b) datum (datume) ocjene na licu mjesta;

c) ime (imena) ocjenitelja i/ili eksperata koji su sudjelovali u ocjeni;

d) jednoznačnu identifikaciju svih ocjenjivanih mjesta;

e) predloženo područje koje je ocijenjeno za ovlaštenje i imenovanje;

f) izjava o prikladnosti unutarnje organizacije i postupcima koje je tehnička služba prihvatila kao dokaz o povjerenju u njezinu osposobljenost, koja se temelji na njezinom ispunjavanju zahtjeva za ovlaštenje i imenovanje;

g) podatke o načinu otklanjanja svih nesukladnosti;

h) prijedlog da li će se podnositelj zahtjeva ovlastiti i imenovati ili potvrditi kao tehnička služba i, u potvrdnom slučaju, područje na koje se odnosi ovlaštenje i imenovanje.

10. Dodjeljivanje/potvrđivanje ovlaštenja i imenovanja

10.1. Tijelo za homologaciju mora bez nepotrebnog odlaganja odlučiti o tome da li će dodijeliti, potvrditi ili proširiti ovlaštenje i imenovanje na temelju izvještaja ili više izvještaja i drugih odgovarajućih podataka.

10.2. Tijelo za homologaciju mora dostaviti potvrdu tehničkoj službi koja mora sadržavati sljedeće podatke:

(a) naziv i logotip tijela za homologaciju;

(b) jednoznačnu identifikaciju ovlaštene i imenovane tehničke službe;

(c) datum početka valjanosti odobrenja ovlaštenja i imenovanja i datum isteka valjanosti;

(d) kratki opis ili pozivanje na područje ovlaštenja i imenovanja (odgovarajući propisi ili njihovi dijelovi);

(e) izjavu o sukladnosti i pozivanje na ovaj Pravilnik.

11. Ponovna ocjena i nadzor

11.1. Ponovna ocjena slična je prvoj ocjeni, osim što se mora uzeti u obzir iskustvo dobiveno tijekom prijašnjih ocjena. Ocjene na licu mjesta u okviru nadzora nisu tako detaljne kao ponovna ocjena.

11.2. Mjerodavno tijelo mora izraditi program ponovne ocjene i nadzora svake ovlaštene i imenovane tehničke službe tako da se uzorci koji predstavljaju područje ovlaštenja i imenovanja redovito ocjenjuju.

Razdoblje između dvije ocjene na licu mjesta, bez obzira radi li se o ponovnoj ocjeni ili nadzoru, ovisi o dokazanoj stabilnosti koju tehnička služba dosegne.

11.3. Kad se tijekom nadzora ili ponovnih ocjena utvrde nesukladnosti, mjerodavno tijelo mora odrediti točne rokove za provođenje popravnih radnji.

11.4. Kad popravne radnje ili mjere za poboljšanje nisu provedene dogovorenom roku ili se ne smatraju zadovoljavajućim, mjerodavno tijelo mora poduzeti odgovarajuće mjere poput provođenja nove ocjene, odlaganja ili povlačenja ovlaštenja i imenovanja za jednu ili više aktivnosti za koje je tehnička služba bila ovlaštena i imenovana.

11.5. Kad mjerodavno tijelo odluči odložiti ili povući ovlaštenje i imenovanje tehničke službe, o tom je mora obavijestiti preporučenim pismom. U tom slučaju, mjerodavno tijelo mora donijeti sve potrebne mjere da se osigura kontinuitet aktivnosti koje je tehnička služba već poduzela.

12. Registar ovlaštenih i imenovanih tehničkih služba

12.1. Mjerodavno tijelo mora voditi registar tehničkih služba radi dokazivanja da su zahtjevi za ovlaštenje i imenovanje, uključujući i za osposobljenost, bili učinkovito ispunjeni.

12.2. Mjerodavno tijelo mora čuvati na sigurnom registar tehničkih služba da se osigura tajnost.

12.3. Registar tehničkih služba mora uključivati najmanje:

(a) odgovarajuću prepisku;

(b) zapise i izvještaje o ocjenama;

(c) preslike potvrda o ovlaštenju i imenovanju.

DODATAK 3.

Opći zahtjevi koji se odnose na oblik izvještaja o ispitivanju

1. Za svaki od propisa navedenih u I. dijelu Priloga IV. izvještaj o ispitivanju treba zadovoljavati odredbe norme EN ISO/IEC 17025:2005. Osim toga, treba sadržavati informacije iz točke 5.10.2, uključujući bilješku (1) te norme.

2. Obrazac izvještaja o ispitivanju određuje tijelo za homologaciju u skladu sa svojim pravilima struke.

3. Izvještaj o ispitivanju sastavlja se na službenom jeziku Zajednice koji odredi tijelo za homologaciju.

4. Izvještaj o ispitivanju mora sadržavati i sljedeće podatke:

(a) identifikaciju ispitivanoga vozila, sastavnoga dijela ili zasebne tehnične jedinice;

(b) podroban opis vozila, sastavnoga dijela ili zasebne tehnične jedinice povezano s propisom;

(c) rezultate mjerenja koja su propisana u odgovarajućim propisima i, po potrebi, granične vrijednosti ili pragove koji moraju biti zadovoljeni;

(d) odgovarajuću odluku za svako mjerenje navedeno u točci 4.c): pozitivna (prihvaćeno) ili negativna (odbijeno);

(e) podrobnu izjavu o sukladnosti s različitim odredbama koje se moraju zadovoljiti, npr. poput odredbi za koje nije potrebno provoditi mjerenja.

Primjer iz točke 3.2.2. Priloga I. Pravilnika 118:

»Provjeriti je li identifikacijska oznaka vozila postavljena tako da se ne može izbrisati ili oštetiti«;

izvještaj o ispitivanju treba sadržavati izjavu poput: »mjesto, na kojem je utisnuta identifikacijska oznaka vozila zadovoljava zahtjeve iz točke 3.2.2 Priloga I.«;

(f) ako su dopuštene ispitne metode koje nisu propisane u propisima, izvještaj treba sadržavati opis ispitne metode koja je bila upotrijebljena pri ispitivanju.

Isto se primjenjuje kada se i alternativne odredbe u propisima mogu upotrijebiti;

(g) fotografije koje su bile snimljene tijekom ispitivanja. a čiji broj mora odrediti tijelo za homologaciju.

U slučaju virtualnog ispitivanja fotografije mogu zamijeniti ispisi zaslona ili drugi odgovarajući dokazi;

(h) doneseni zaključci;

(i) ako se navode mišljenja i objašnjenja, moraju se jasno dokumentirati i označiti kao takva u izvještaju o ispitivanju.

5. Ako se ispitivanja izvode na vozilu, sastavnom dijelu ili zasebnoj tehničkoj jedinici koja ima brojna nepovoljna svojstva s obzirom na zahtijevani stupanj radnih značajka koji treba dosegnuti (tj. najnepovoljniji slučaj), u izvještaju o ispitivanju mora se navesti kako je proizvođač uz suglasnost tijela za homologaciju napravio izbor.

PRILOG X.

POSTUPCI ZA SUKLADNOST PROIZVODNJE

0. Ciljevi

Cilj postupaka za sukladnost proizvodnje je osigurati da svako vozilo, sustav, sastavni dio i zasebna tehnička jedinica bude proizvedeno u skladu s homologiranim tipom.

Postupci uključuju neodvojivo jedno od drugoga, ocjenu sustava upravljanja kvalitetom, niže navedenu kao »prvo ocjenjivanje« i provjeru predmeta homologacije i odgovarajuće kontrole proizvoda, niže navedene kao »mjere za sukladnost proizvoda«.

1. Prvo ocjenjivanje

1.1. Tijelo za homologaciju države članice mora prije dodjeljivanja homologacije provjeriti postojanje zadovoljavajućih mjera i postupaka za osiguravanje učinkovitog nadzora nad kakvoćom, na način da sastavni dijelovi, sustavi, zasebne tehničke jedinice ili vozila u proizvodnji budu u skladu s homologiranim tipom.

1.2. Smjernice za provođenje ocjenjivanja mogu se naći u normi EN ISO 19011:2002 – Smjernice za neovisno ocjenjivanje sustava upravljanja kvalitetom i okolišem.

1.3 Tijelo za homologaciju mora provjeriti jesu li zadovoljeni zahtjevi iz točke 1.1.

To se tijelo zadovoljava s prvim ocjenjivanjem i mjerama za sukladnost proizvoda iz točki 2., uzimajući u obzir, po potrebi, jednu od mjera opisanih u točkama 1.3.1 do 1.3.3, ili kombinaciju dijela ili svih tih mjera.

1.3.1. Prvo ocjenjivanje i/ili ovjeru mjera za sukladnost proizvoda mora provesti tijelo za homologaciju koje dodjeljuje homologaciju ili ovlašteno i imenovano tijelo koje djeluje u ime tijela za homologaciju.

1.3.1.1. Pri razmatranju opsega prvog ocjenjivanja, koje treba provesti, tijelo za homologaciju može uzeti u obzir raspoložive podatke koji se odnose na:

(a) certifikaciju proizvođača opisanu u točki 1.3.3, koja nije obrađena ili priznata u skladu s tom točkom

(b) u slučaju homologacije sastavnoga dijela ili zasebne tehničke jedinice, ocjenjivanje sustava za osiguranje kakvoće koje provodi proizvođač (proizvođači) vozila u prostorijama proizvođača sastavnog dijela ili zasebne tehničke jedinice, sukladno s jednim ili više propisa za područje industrije koji zadovoljavaju zahtjeve iz usklađene norme EN ISO 9001:2008.

1.3.2. Prvo ocjenjivanje i/ili provjeru mjera za sukladnost proizvoda može provesti i tijelo za homologaciju države članice ili ovlašteno i imenovano tijelo koje za to odredi tijelo za homologaciju.

1.3.2.1. U tom slučaju tijelo za homologaciju države članice priprema izjavu o sukladnosti u kojoj treba navesti područje i mjesto proizvodnje relevantno za proizvod (proizvode) koji (koje) treba homologirati i propise prema kojima treba homologirati te proizvode.

1.3.2.2. Nakon prijema zahtjeva za izjavu o sukladnosti od tijela za homologaciju države koja dodjeljuje homologaciju, tijelo za homologaciju države članice dostavlja gornju izjavu o sukladnosti ili obavijest da ne može izdati takvu izjavu.

1.3.2.3. Izjava o sukladnosti mora sadržavati najmanje ove podatke:

|  |  |
| --- | --- |
| (a) skupina ili poduzeće | (npr. XYZ Automobil) |
| (b) posebna organizacija | (npr. Odjel za Europu) |
| (c) tvornica (mjesto) | (npr. tvornica motora 1 (Ujedinjena Kraljevina), tvornica vozila 2 (Njemačka)) |
| (d) vozila/sastavni dijelovi | (npr. svi modeli kategorije M1) |
| (e) područje ocjene | (npr. sastavljanje motora, izrada nadogradnje, sastavljanje vozila) |
| (f) pregledani dokumenti | (npr. Priručnik i postupci kvalitete poduzeća i tvornice) |
| (g) datum ocjene | (npr. ocjenjivanje provedeno od 18. do 30.5.2009.) |
| (h) planirani nadzorni  pregled | (npr. listopad 2010.) |

1.3.3. Tijelo za homologaciju mora prihvatiti i odgovarajuću certifikaciju proizvođača prema usklađenoj normi EN ISO 9001:2008 ili prema istovrijednoj usklađenoj normi za ispunjavanje zahtjeva prvog ocjenjivanja iz točke 1.3. Proizvođač mora dostaviti podrobne podatke o certifikaciji i obvezati se da će obavijestiti tijelo za homologaciju o svim promjenama koje se odnose na rok važnosti i područje.

1.4. Za homologaciju vozila ne treba ponavljati prva ocjenjivanja, provedena radi dodjele homologacije za sustave, sastavne dijelove i zasebne tehničke jedinice, osim ako ih treba dopuniti ocjenjivanjem koje se odnosi na mjesto i aktivnosti sastavljanja vozila kao cjeline, a koje nije bilo obuhvaćeno u prijašnjim ocjenjivanjima.

2. Mjere za sukladnost proizvoda

2.1. Svako vozilo, sustav, sastavni dio ili zasebna tehnička jedinica, homologirani sukladno s ovim Pravilnikom ili s nekim posebnim Pravilnikom, moraju biti izrađeni tako da budu sukladni s homologiranim tipom, tj. da zadovoljavaju sve zahtjeve ovoga Pravilnika ili primjenjivih propisa iz popisa u Prilogu IV.

2.2. Tijelo za homologaciju države članice mora, prije dodjele homologacije, provjeriti postojanje odgovarajućih mjera i dokumentiranih planova kontrole, koji moraju biti dogovoreni s proizvođačem za svaku homologaciju, za provođenje u određenim razdobljima onih ispitivanja ili pripadajućih provjera potrebnih za stalnu provjeru usklađenosti s homologiranim tipom, posebno uključujući, po potrebi, ispitivanja određena u propisima.

2.3. Posjednik homologacije mora posebice:

2.3.1. osigurati postojanje i primjenu postupka za djelotvoran nadzor nad usklađenosti proizvoda (vozila, sustavi, sastavni dijelovi i zasebne tehničke jedinice) s homologiranim tipom

2.3.2. imati pristup ispitnoj ili drugoj odgovarajućoj opremi potrebnoj za provjeru usklađenosti sa svakim homologiranim tipom

3.3.3 osigurati da se rezultati ispitivanja ili provjere zapisuju i da priloženi dokumenti ostaju dostupni određeno vrijeme, koje treba biti određeno u sporazumu s tijelom za homologaciju. To razdoblje ne treba biti dulje od 10 godina

2.3.4. analizirati rezultate svakoga tipa ispitivanja i provjera u svrhu provjere i osiguravanja nepromjenljivosti značajka proizvoda, imajući u vidu promjene dopuštene u industrijskoj proizvodnji.

2.3.5. osigurati da su za svaki tip proizvoda izvršene najmanje provjere propisane ovim Pravilnikom kao i ispitivanja propisana u primjenjivim propisima iz popisa u Prilogu IV.

2.3.6. osigurati da svi uzorci ili ispitni dijelovi koji daju dokaz o neusklađenosti s razmatranim tipom ispitivanja moraju imati za posljedicu uzimanje i ispitivanje novih uzoraka. Svi potrebni koraci za ponovno uspostavljanje usklađenosti odgovarajuće proizvodnje moraju biti poduzeti.

2.3.7. Za homologaciju vozila, provjere na koje se upućuje u točki 2.3.5 obuhvaćaju najmanje potvrđivanje ispravnosti proizvodne dokumentacije s obzirom na homologacijsku dokumentaciju i podataka koji su potrebni za potvrde o sukladnosti propisane u Prilogu XI.

3. Mjere za stalnu provjeru

3.1 Tijelo koje je dodijelilo homologaciju može u bilo koje vrijeme provjeriti metode nadzora nad sukladnošću koje se primjenjuju u svakoj proizvodnoj jedinici.

3.1.1. Uobičajene mjere moraju omogućiti uvid u stalnu učinkovitost postupaka uspostavljenih sukladno točkama 1. i 2. (prvo ocjenjivanje i mjere za sukladnost proizvoda).

3.1.1.1. Aktivnosti nadzora koje provode tehničke službe (ovlaštene i imenovane ili priznate u skladu s odredbama iz točke 1.3.3) moraju biti prihvaćene kao ispunjavanje zahtjeva točke 3.1.1 s obzirom na postupke uspostavljene kod prvog ocjenjivanja.

3.1.1.2. Uobičajena učestalost provjera koje provodi tijelo za homologaciju (osim navedenih u točki 3.1.1.1) mora biti takva da se osigura da se odgovarajući nadzori primjenjuju u skladu s točkama 1. i 2., u razdoblju koje ovisi o stupnju povjerenja koje postoji kod tijela za homologaciju

3.2. Pri svakom nadzoru podaci o ispitivanju i provjerama i zapisi o proizvodnji moraju biti dani nadzorniku, posebno podaci o ispitivanju i provjerama i zapisi o proizvodnji dokumentirani sukladno točki 2.2.

3.3. Kad vrsta ispitivanja dopušta, nadzornik može uzeti slučajne uzorke za ispitivanje u laboratoriju proizvođača ili na opremi tehničke službe. U tom slučaju moraju se obaviti samo fizička ispitivanja. Najmanji broj uzoraka može biti određen prema rezultatima proizvođačeve vlastite provjere.

3.4. Kad je razina nadzora nezadovoljavajuća ili kad potrebno je provjeriti valjanost ispitivanja provedenih u primjeni točke 3.2, nadzornik može izabrati uzorke koji će biti poslani tehničkoj službi da provede fizička ispitivanja.

3.5. Kad se u nadzoru ili pregledu utvrdi da razina kakvoće ne zadovoljava, tijelo za homologaciju mora osigurati poduzimanje svih potrebnih koraka za ponovno uspostavljanje sukladnosti proizvodnje čim je prije moguće.

PRILOG XV.

POPIS PRAVILNIKA ZA KOJE PROZVOĐAČ MOŽE BITI OVLAŠTEN I IMENOVAN KAO TEHNIČKA SLUŽBA

0. Ciljevi i područje primjene

0.1. Ovim se Prilogom utvrđuje popis propisa za koje se proizvođač može ovlastiti i imenovati za tehničku službu u skladu s člankom 37. stavkom 6. ovoga Pravilnika

0.2. Prilog sadrži i odgovarajuće odredbe o ovlašćivanju i imenovanju proizvođača za tehničku službu koje se moraju primjenjivati u okviru homologacije vozila, sastavnih dijelova i zasebnih tehničkih jedinica iz I. dijela Priloga IV.

0.3. Međutim, ne primjenjuje se za proizvođače koji podnesu zahtjev za homologaciju malih serija u skladu s člankom 23. ovoga Pravilnika.

1. Ovlašćivanje i imenovanje proizvođača za tehničku službu

1.1. Proizvođač koji je ovlašten i imenovan za tehničku službu je proizvođač kojega je tijelo za homologaciju ovlastilo i imenovalo kao ispitni laboratorij za obavljanje homologacijskih ispitivanja u njegovo ime u smislu članka 3. točke 31. ovoga Pravilnika.

U skladu s člankom 37. stavkom 6. ovoga Pravilnika., proizvođač može biti i ovlašten i imenovan samo za tehničku službu za aktivnosti kategorije A.

1.2. Izraz »obavljanje ispitivanja« ne odnosi se samo na mjerenje značajka već se odnosi i na zapisivanje rezultata ispitivanja i dostavljanje izvještaja s odgovarajućim zaključcima tijelu za homologaciju.

On se odnosi i na provjeru sukladnosti s odredbama koje nužno ne zahtijevaju mjerenja. To je slučaj ocjene konstrukcijskog rješenja s obzirom na zahtjeve zakonodavstva.

Na primjer »provjeriti sukladnost položaja spremnika za gorivo u vozilu s odredbama točke 5.10 Priloga I. Pravilnika TPV 103« mora se razumjeti kao dio »obavljanja ispitivanja«.

2. Popis pravilnika

|  |  |  |
| --- | --- | --- |
|  | Oznaka Pravilnika | Predmet |
| 4. | Pravilnik TPV 104 | Prostor stražnje registarske pločice |
| 7. | Pravilnik TPV 107 | Zvučno upozorni uređaj |
| 18. | Pravilnik TPV 118 | Pločice (propisane) |
| 20. | Pravilnik TPV 120 | Ugradba uređaja za osvjetljavanje i svjetlosnu signalizaciju |
| 27. | Pravilnik TPV 127 | Vučne kuke |
| 33. | Pravilnik TPV 133 | Oznake upravljačkih naprava, pokaznih svjetiljka i indikatora |
| 34. | Pravilnik TPV 134 | Odmrzavanje / odmagljivanje |
| 35. | Pravilnik TPV 135 | Naprave za brisanje i pranje |
| 36. | Pravilnik TPV 136 | Sustavi grijanja  Osim odredbi u Prilogu VIII. koje se odnose na zahtjeve za ugradbu UNP sustava u vozilo |
| 37. | Pravilnik TPV 137 | Blatobrani |
| 44. | Pravilnik TPV 144 | Mase i dimenzije (osobni automobili) |
| 45. | Pravilnik TPV 145 | Sigurnosna stakla  Ograničeno na odredbe iz Priloga 21. UN/ECE Pravilnika 43 |
| 46. | Pravilnik TPV 146 | Gume |
| 48. | Pravilnik TPV 148 | Mase i dimenzije (vozila osim navedenih pod t. 44) |
| 49. | Pravilnik TPV 149 | Vanjske izbočine kabine |
| 50. | Pravilnik TPV 150 | Vučne spojnice |
| 61. | Pravilnik TPV 161 | Sustav klimatizacije |

DODATAK

Ovlašćivanje i imenovanje proizvođača za tehničku službu

1. Opće

1.1. Ovlašćivanje i imenovanje te prijavljivanje proizvođača za tehničku službu provodi se u skladu s odredbama članaka 37., 38. i 39. ovoga Pravilnika, kao i praktičnim mjerama iz ovoga Dodatka.

1.2. Proizvođač se mora akreditirati u skladu s normom EN ISO/IEC 17025:2005 – Opći zahtjevi za osposobljenost ispitnih i umjernih laboratorija.

2. Ugovaranje

2.1. U skladu s prvim podstavkom članka 37. stavka 6. ovoga Pravilnika, proizvođač može za obavljanje ispitivanja u njegovo ime odrediti:

– organizacionu cijelima koju je zadužio, unutar svoje vlastite organizacije, za izvođenje aktivnosti ispitivanja, ili

– treću stranu s kojom je sklopio ugovor za izvođenje aktivnosti ispitivanja.

2.2. U slučajevima iz točke 2.1 proizvođač se ne oslobađa od obveze zadovoljavanja odredbi iz članka 37. ovoga Pravilnika, posebno onih o osposobljenosti tehničkih službi i sukladnosti s normom EN ISO/IEC 17025:2005.

2.3. U slučajevima iz točke 2.1 primjenjuje se i točka 1. Priloga XV.

3. Izvještaj o ispitivanju

Izvještaji o ispitivanju sastavljaju se u skladu s općim zahtjevima Dodatka 3. Priloga V. ovoga Pravilnika.

PRILOG XVI.

POSEBNI UVJETI KOJI SE ZAHTIJEVAJU ZA METODE VIRTUALNOG ISPITIVANJA I PROPISI ZA KOJE PROZVOĐAČ ILI TEHNIČKA SLUŽBA MOGU UPOTRIJEBITI METODE VIRTUALNOG ISPITIVANJA

0. Ciljevi i područje primjene

Ovim se Prilogom propisuju odgovarajuće odredbe o virtualnom ispitivanju u skladu s člankom 12. stavkom 3. ovoga Pravilnika.

Prilog se ne primjenjuje na drugi podstavak članka 12. stavka 2. ovoga Pravilnika.

1. Popis propisa

|  |  |  |
| --- | --- | --- |
|  | Oznaka Propisa | Predmet |
| 3. | Pravilnik TPV 103 | Spremnici tekućega goriva/zaštita od stražnjega podlijetanja |
| 6. | Pravilnik TPV 106 | Brave i šarke vrata |
| 8. | Pravilnik TPV 108 | Uređaj za neizravno gledanje |
| 12. | Pravilnik TPV 112 | Unutrašnja opremljenost |
| 16. | Pravilnik TPV 116 | Vanjske izbočine |
| 20. | Pravilnik TPV 120 | Ugradba uređaja za osvjetljavanje i svjetlosnu signalizaciju |
| 27. | Pravilnik TPV 127 | Vučne kuke |
| 32. | Pravilnik TPV 132 | Vozačevo vidno polje |
| 35. | Pravilnik TPV 135 | Sustavi za brisanje i pranje |
| 37. | Pravilnik TPV 137 | Blatobrani |
| 42. | Pravilnik TPV 142 | Bočna zaštita |
| 49. | Pravilnik TPV 149 | Vanjske izbočine kabine |
| 50. | Pravilnik TPV 150 | Vučne spojnice |
| 52. | Pravilnik TPV 152 | Autobusi |
| 57. | Pravilnik TPV 157 | Zaštita od prednjeg podlijetanja |

DODATAK 1.

Opći uvjeti za metode virtualnog ispitivanja

1. Shema virtualnog ispitivanja

Sljedeća shema mora se upotrijebiti kao osnovna struktura za opis i provođenje virtualnoga ispitivanja:

(a) svrha

(b) strukturni model

(c) rubni uvjeti

(d) pretpostavljena opterećenja

(e) izračun

(f) ocjena

(g) dokumentacija.

2. Temelji računalne simulacije i izračuna

2.1. Matematički model

Računalni model simulacije mora dostaviti proizvođač. On mora odražavati složenost konstrukcije vozila, sustava i sastavnih dijelova koje treba ispitati u povezanosti sa zahtjevima propisa i njihovim rubnim? uvjetima.

Iste se odredbe trebaju primijeniti s nužnim izmjenama za ispitivanje sastavnih dijelova ili tehničkih jedinica neovisno o vozilu.

2.2. Validacija postupka matematičkog modela

Matematički model se mora validirati usporedbom sa stvarnim uvjetima ispitivanja.

U tom smislu se fizičko ispitivanje mora provesti radi usporedbe rezultata koji se dobiju pri korištenju matematičkog modela s rezultatima fizičkog ispitivanja. Usporedivost rezultata ispitivanja mora se dokazati. Izvještaj o validaciji mora sastaviti proizvođač ili tehnička služba i dostaviti tijelu za homologaciju.

Svaka preinaka matematičkog modela ili programskog rješenja koja bi mogla obezvrijediti izvještaj o validaciji mora se staviti na uvid tijelu za homologaciju koje može zatražiti da se obavi novi postupak validacije.

2.3. Dokumentacija

Proizvođač mora dati na raspolaganje podatke i pomoćne alate koji su upotrijebljeni za simulaciju i izračun i odgovarajuće ih dokumentirati.

3. Alati i podrška

Na zahtjev tehničke službe, proizvođač mora dostaviti i osigurati pristup potrebnim alatima uključujući odgovarajuće programsko rješenje i osigurati odgovarajuću podršku tehničkoj službi.

Osiguravanjem pristupa i podrške tehničkoj službi ne prestaje obveza tehničke službe u obzirom na osposobljenost njezina osoblja, plaćanja licencnih prava i poštivanja povjerljivosti.

DODATAK 2.

Posebni uvjeti za metode virtualnog ispitivanja

1. Popis propisa

|  |  |  |  |
| --- | --- | --- | --- |
|  | Oznaka Propisa | Prilog i točka | Posebni uvjeti |
| 3. | Pravilnik TPV 103 | Prilog II., (zaštita od stražnjeg podlijetanja), točka 5.4.5. |  |
| 6. | Pravilnik TPV 106 | Prilog II., točka 4.3. |  |
| 8. | Pravilnik TPV 108 | Prilog III.  Sve odredbe iz točaka 3., 4. i 5. | Propisana vidna polja retrovizora. |
| 12. | Pravilnik TPV 112 | Prilog I.  Sve odredbe iz točke 5. (Specifikacije) | Mjerenje svih polumjera zakrivljenosti i svih izbočina s iznimkom za zahtjeve u kojima se mora primijeniti sila radi provjere sukladnosti s odredbama. |
| Prilog II. | Određivanje područja udara glave. |
| 16. | Pravilnik TPV 116 | Prilog I.  Sve odredbe iz točke 5. (Opći zahtjevi) i točke 6. (Posebni zahtjevi) | Mjerenje svih polumjera zakrivljenosti i svih izbočina s iznimkom za zahtjeve u kojima se mora primijeniti sila radi provjere sukladnosti s odredbama. |
| 20. | Pravilnik TPV 120 | Točka 6. (Pojedinačni zahtjevi) UN/ECE Pravilnika br. 48. | Ispitivanje vožnjom koje je predviđeno u točci 6.22.9.2.2 mora se obaviti na stvarnom vozilu. |
| Odredbe priloga 4., 5. i 6. UN/ECE Pravilnika br. 48. |  |
| 27. | Pravilnik TPV 127 | Prilog II., točka 2. |  |
| 32. | Pravilnik TPV 132 | Točka 5. (Specifikacije) Priloga I. |  |
| 35. | Pravilnik TPV 135 | Prilog I. | Točka 5.1.2. Mjerenje samo područja brisanja |
| 37. | Pravilnik TPV 137 | Točka 2. (Posebni zahtjevi) Priloga I. |  |
| 42. | Pravilnik TPV 142 | Prilog I. točka 2.8 | Otpornost pri djelovanju vodoravne sile i mjerenje deformacije. |

|  |  |  |  |
| --- | --- | --- | --- |
|  | Oznaka propisa | Prilog i točka | Posebni uvjeti |
| 49. | Pravilnik TPV 149 | Prilog I.  Sve odredbe iz točke 4. (Posebni zahtjevi)  Za vozila kategorije N1 primjenjuju se odredbe stavke 16. ovoga Dodatka | Mjerenje svih polumjera zakrivljenosti i svih izbočina s iznimkom za zahtjeve u kojima se mora primijeniti sila radi provjere sukladnosti s odredbama. |
| 50. | Pravilnik TPV 150 | Prilog V. »Zahtjevi za mehaničke naprave za spajanje« | Primjenjuju se sve odredbe točaka od 1. do 8. |
| Prilog VI. točka 1.1 | Ispitivanja čvrstoće mehaničkih spojnica jednostavne konstrukcije mogu se zamijeniti virtualnim ispitivanjima. |
| Točka 4. Priloga VI. »Ispitivanja mehaničkih naprava za spajanje« | Samo točke 4.5.1 (ispitivanje čvrstoće), 4.5.2 (otpornost na izvijanje) i 4.5.3 (otpornost na savijanje). |
| 52. | Pravilnik TPV 152 | Prilog I. | Točka 7.4.5 Ispitivanje stabilnosti pod uvjetima propisanim u Dodatku Priloga I. |
| Prilog IV. »Čvrstoća nosive konstrukcije nadogradnje« | Dodatak 4. Računska provjera čvrstoće nosive konstrukcije nadogradnje |
| 57. | Pravilnik TPV 157 | Točka 3. Priloga 5. EN/ECE Pravilnika br.93 | Otpornost pri djelovanju vodoravne sile i mjerenje deformacije. |

DODATAK 3.

Postupak validacije

![](dodatni/415809.jpg)

[[1](#footnote-29081-1-backlink)]() Ovaj Pravilnik preuzima sadržaj Uredbe Komisije (EU) br. 371/2010 od 16. travnja 2010. kojom se zamjenjuju prilozi V., X., XV. i XVI. Direktive 2007/46/EZ Europskog parlamenta i Vijeća kojom se uspostavlja okvir za homologaciju motornih vozila i njihovih prikolica te sustava, sastavnih dijelova i zasebnih tehničkih jedinica namijenjenih za takva vozila (Okvirna Direktiva) i Direktive Komisije 2010/19/EU od 9. ožujka 2010. kojom se radi prilagođavanja tehničkom napretku sustava za zaštitu od prskanja ispod kotača kod određenih kategorija motornih vozila i njihovih prikolica izmjenjuje i dopunjava Direktiva Vijeća 91/226/EEZ i Direktiva 2007/46/EZ Europskog parlamenta i Vijeća.

Pravilnik, NN 74/2011-1579